**Likumprojekta „Grozījumi likumā „Par zemes dzīlēm””   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar likumprojektu “Grozījumi likumā “Par zemes dzīlēm”” (turpmāk – likumprojekts) tiek pārņemtas Latvijas Administratīvajā pārkāpumu kodeksā (turpmāk – LAPK) esošās tiesību normas zemes dzīļu jomā, precizējot pārkāpumu veidus un par tiem paredzēto administratīvo atbildību. Likums stājas spēkā vienlaikus ar Administratīvās atbildības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts atbilstoši Ministru kabineta 2014. gada 22. aprīļa sēdes protokola Nr. 24 26. § “Informatīvais ziņojums “Nozaru administratīvo pārkāpumu kodifikācijas ieviešanas sistēma”” 2. punktā dotajam uzdevumam.  Saskaņā ar Valsts sekretāru 2019. gada 6. jūnija sanāksmes protokolu Nr. 22, 45.§ “Par nozaru administratīvo pārkāpumu kodifikācijas likumprojektu virzību” Tieslietu ministrija aicina ministrijas līdz 2019. gada 27. augustam nodrošināt visu nozaru administratīvo pārkāpumu kodifikācijas likumprojektu izskatīšanu Ministru kabinetā un līdz 2019. gada 2. septembrim – iesniegšanu Saeimā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pašreizējā situācija un problēmas*  2014. gada 22. aprīlī Ministru kabinetā tika apstiprināts informatīvais ziņojums “Nozaru administratīvo pārkāpumu kodifikācijas ieviešamas sistēma” (prot. Nr. 24, 26. §). Informatīvā ziņojuma 1. pielikumā minētajām ministrijām ir pienākums to kompetencē esošajos nozares likumos izstrādāt grozījumus, lai tajos tiktu ietverti administratīvie pārkāpumi un kompetentās iestādes par administratīvo sodu piemērošanu, pamatojoties uz to, ka LAPK zaudēs spēku.  Saskaņā ar Ministru kabineta 2013. gada 4. februāra rīkojuma Nr. 38 “Par Administratīvo sodu sistēmas attīstības koncepciju” 1. punktu, atbalstīti Administratīvo sodu sistēmas attīstības koncepcijas kopsavilkumā ietvertie risinājumi, t.sk., paredzot nozaru kodifikāciju.  Pašlaik esošais administratīvās atbildības regulējums attiecībā uz zemes dzīļu izmantošanas regulējošo normatīvo aktu pārkāpšanu ir ietverts LAPK 47., 55., 55.1, 56., 63. un 75.6pantā.  LAPK 47. pantā ir noteikta administratīvā atbildība par zemes dzīļu patvaļīgu lietošanu, darījumu slēgšanu, ar kuriem atklātā vai slēptā veidā tiek pārkāptas zemes dzīļu īpašuma tiesības.  LAPK 55. pantā ir noteikta administratīvā atbildība par:   * derīgo izrakteņu iegulu teritoriju patvaļīgu apbūvi; par zemes dzīļu aizsardzības noteikumu pārkāpšanu attiecībā uz apkārtējās vides, ēku vai būvju aizsardzību pret zemes dzīļu izmantošanas darbu kaitīgo ietekmi; par pazemes ūdeņu režīma novērošanas urbumu, kā arī ģeodēzisko zīmju vai licences laukuma robežpunktu iznīcināšanu; * atradņu bagāto iecirkņu izstrādāšanu izlases veidā, kuras dēļ radušies nepamatoti bilancē iekļauto derīgo izrakteņu krājumu zudumi; par virsnormatīviem derīgo izrakteņu zudumiem vai virsnormatīvu derīgo izrakteņu vērtības samazināšanu to ieguves laikā; par derīgo izrakteņu atradņu bojāšanu vai citu to krājumu racionālas izmantošanas prasību neievērošanu; * raktuvju ģeodēziskās un ģeoloģiskās dokumentācijas nozaudēšanu, noteikumu neizpildīšanu attiecībā uz likvidējamo vai konservējamo raktuvju vai urbumu sakārtošanu tādā stāvoklī, kas garantē iedzīvotāju drošību, kā arī par prasību neizpildīšanu attiecībā uz atradņu, raktuvju vai urbumu saglabāšanu konservācijas laikā.   LAPK 55.1pantā ir noteikta administratīvā atbildība par normatīvajos aktos reglamentēto zemes dzīļu izmantošanas noteikumu vai zemes dzīļu izmantošanas atļaujā (licencē) noteikto prasību pārkāpšanu.  LAPK 56. pantā ir noteikta administratīvā atbildība par zemes dzīļu ģeoloģiskās izpētes darbu noteikumu pārkāpšanu, kuras dēļ nevar tikt pareizi noteikti vai nav pareizi noteikti izpētīto derīgo izrakteņu krājumi vai derīgo izrakteņu ieguves uzņēmumu, kā arī ar derīgo izrakteņu ieguvi nesaistīto pazemes būvju celšanas vai ekspluatēšanas apstākļi; par ģeoloģiskās dokumentācijas nozaudēšanu, kā arī par zemes dzīļu tālākai ģeoloģiskajai izpētei vai atradņu izstrādāšanai nepieciešamo derīgo izrakteņu paraugu dublikātu vai urbumu seržu nozaudēšanu.  LAPK 63. pantā ir noteikta administratīvā atbildība par patvaļīgu artēzisko urbumu ierīkošanu vai ūdens ņemšanas noteikumu pārkāpšanu.  LAPK 75.6pantā ir noteikta administratīvā atbildība par:   * derīgo izrakteņu ieguves atkritumu apsaimniekošanas noteikumu pārkāpšanu; * derīgo izrakteņu ieguves atkritumu apglabāšanu neparedzētās vietās.   *Likumprojekta mērķis un būtība*  Likumprojekta mērķis ir zemes dzīļu izmantošanas nozares administratīvo pārkāpumu kodifikācija, kas stāsies spēkā vienlaikus ar Administratīvās atbildības likumu.  Likumprojekta 1. pants precizē likuma “Par zemes dzīlēm” (turpmāk – Likums) V nodaļas nosaukumu atbilstoši nodaļas saturam – Atbildība par radīto kaitējumu zemes dzīlēm un zemes dzīļu informatīvā bāze.  Likumprojekta 2. pants papildina Likumu ar jaunu V1 nodaļu “Administratīvie pārkāpumi zemes dzīļu izmantošanas jomā un kompetence administratīvo pārkāpumu procesā” un papildina Likumu ar 23.1 un 23.2pantu:   * Par zemes dzīļu izmantošanu bez dokumentiem, kas zemes dzīļu izmantotājam jāsaņem saskaņā ar normatīvajiem aktiem; * Par normatīvajos aktos zemes dzīļu izmantošanas jomā noteikto prasību vai ar zemes dzīļu izmantošanu saistītajos dokumentos, kas zemes dzīļu izmantotājam jāsaņem saskaņā ar normatīvajiem aktiem, noteikto prasību pārkāpšanu; * Par derīgo izrakteņu ieguves vietu konservācijas vai rekultivācijas vai urbumu konservācijas vai likvidācijas noteikumu pārkāpšanu.   Vispārējās prasības attiecībā uz pārkāpumiem zemes dzīļu jomā noteic Likuma 19. pants, kurā noteikts, ka personas, kas, izmantojot zemes dzīles, ir pārkāpušas šajā likumā un citos normatīvajos aktos noteiktās prasības, kā arī amatpersonas, kuras pretēji šā likuma un citu normatīvo aktu prasībām izsniegušas derīgo izrakteņu ieguves atļaujas vai zemes dzīļu izmantošanas licences, saucamas pie likumos noteiktās atbildības, un 6. panta ceturtā daļa, kurā noteikts, ka, nodrošinot zemes dzīļu racionālu izmantošanu un aizsardzību, valsts un pašvaldības šajā likumā un citos normatīvajos aktos paredzētajos gadījumos un noteiktajā kārtībā var ierobežot, apturēt vai pārtraukt jebkuru juridisko un fizisko personu darbības zemes dzīļu izmantošanā.  LAPK 55. pantā paredzēta administratīvā atbildība *par pazemes ūdeņu režīma novērošanas urbumu iznīcināšanu*.Pazemes ūdeņu stāvokļa monitorings tiek īstenots arī valsts monitoringa programmas ietvaros, attiecīgi ierīkojot monitoringa urbumus un nodrošinot to uzturēšanu un aprīkošanu specifisku kvalitatīvo un kvantitatīvo parametru noteikšanai. Šādu monitoringa urbumu vai tā aprīkojuma iznīcināšanai ir būtiskas negatīvas sekas gan vides stāvokļa novērtēšanā, gan finansiāli. Likumprojektā šī norma netiek pārņemta, jo pazemes ūdeņu monitoringa urbumu iznīcināšana uzskatāma par svešas mantas tīšu iznīcināšanu un bojāšanu. Par šādu pārkāpumu piemērojams sods atbilstoši Krimināllikuma 185. pantam par svešas mantas tīšu iznīcināšanu un bojāšanu, līdz ar to šajā likumprojektā to iekļaut un paredzēt administratīvo atbildību nav lietderīgi.  Pašlaik LAPK 55. pantā spēkā esošā norma *“Par derīgo izrakteņu iegulu teritoriju patvaļīgu apbūvi”* nav pārņemta, jo apbūves jautājumus regulē teritorijas plānošanas un būvniecības normatīvie akti, līdz ar to šajā likumprojektā tos iekļaut un paredzēt administratīvo atbildību par tiem nav lietderīgi. Nav pārņemta arī minētā panta norma: “*par zemes dzīļu aizsardzības noteikumu pārkāpšanu attiecībā uz apkārtējās vides, ēku vai būvju aizsardzību pret zemes dzīļu izmantošanas darbu kaitīgo ietekmi*”, jo nav normatīvā akta, kas noteiktu šādus noteikumus attiecībā uz ēkām vai būvēm, savukārt, vides aizsardzības prasības ir noteiktas virknē citu normatīvo aktu, kuros arī tiek pārņemtas LAPK prasības. Nav pārņemta arī šajā pantā esošā norma: *“kā arī ģeodēzisko zīmju vai licences laukuma robežpunktu iznīcināšanu”.* Likums neregulē jautājumus par ģeodēziskajām zīmēm, tāpēc arī šajā Likumā nav iekļaujami administratīvie sodi par šo zīmju iznīcināšanu. Ģeodēzisko zīmju tīklu uztur pašvaldības un to izveidošanas un uzturēšanas prasības nosaka Ģeotelpiskās informācijas likuma 12. pants. Zemes dzīļu izmantotājam ir pienākums nospraust, uzturēt un atjaunot dabā licences laukuma robežpunktu, ja pats zemes dzīļu izmantotājs vai kāda trešā persona ir tīši vai aiz neuzmanības to iznīcinājusi. Tādējādi par licences laukuma robežpunktu iznīcināšanu būtu piemērojama administratīvā atbildība zemes dzīļu izmantotājam par zemes dzīļu normatīvo aktu prasību pārkāpumu.Tāpat nav pārņemta norma: “*Par atradņu bagāto iecirkņu izstrādāšanu izlases veidā, kuras dēļ radušies nepamatoti bilancē iekļauto derīgo izrakteņu krājumu zudumi; par virsnormatīviem derīgo izrakteņu zudumiem vai virsnormatīvu derīgo izrakteņu vērtības samazināšanu to ieguves laikā; par derīgo izrakteņu atradņu bojāšanu vai citu to krājumu racionālas izmantošanas prasību neievērošanu*”, jo pantā minētais ir saglabājies vēsturiski. Pašlaik nav normatīvo aktu, kuros būtu noteiktas prasības attiecībā uz iepriekš minēto derīgo izrakteņu zudumu aprēķināšanu. Turklāt atbildību par zemes dzīļu neracionālu izmantošanu paredz arī LAPK 47., 55.1 un 63. pants, kuri tiek pārņemti likumprojektā.  Likumprojektā paredzētā Likuma 23.1panta pirmā daļa, kas pārņem LAPK 47. pantu un 63. pantu, nosaka administratīvo atbildību par zemes dzīļu izmantošanu bez dokumentiem, kas zemes dzīļu izmantotājam jāsaņem saskaņā ar normatīvajiem aktiem. Šajā daļā tiek pārņemts arī LAPK 63. pants, kas nosaka atbildību par patvaļīgu artēzisko urbumu ierīkošanu, kas pēc būtības atbilst zemes dzīļu izmantošanai bez zemes dzīļu izmantošanas licences vai citiem nepieciešamajiem dokumentiem. Piemēram, lai varētu iegūt derīgos izrakteņus (izņemot pazemes ūdeņus), zemes dzīļu izmantotājam ir jāsaņem sekojoši dokumenti – derīgo izrakteņu atradnes pase, zemes dzīļu izmantošanas licence vai bieži sastopamo derīgo izrakteņu ieguves atļauja, jāizstrādā un jāsaskaņo derīgo izrakteņu ieguves projekts un atsevišķos gadījumos jāizstrādā un jāsaskaņo spridzināšanas darbu projekts derīgo izrakteņu ieguves vietā.  Ir palielināts sods par zemes dzīļu izmantošanu, kas LAPK 47. panta ietvaros ir: “*Par zemes dzīļu patvaļīgu lietošanu, darījumu slēgšanu, ar kuriem atklātā vai slēptā veidā tiek pārkāptas zemes dzīļu īpašuma tiesības*”, un kas saprotama kā zemes dzīļu patvaļīga lietošana bez nepieciešamajiem dokumentiem, kas jāsaņem saskaņā ar normatīvajiem aktiem. Saskaņā ar Valsts vides dienesta statistiku pārkāpumu skaitam, kas saistīts ar zemes dzīļu izmantošanu bez zemes dzīļu izmantošanas dokumentiem (licences), ir tendence palielināties. Piemēram, ja 2017. gadā tika konstatēti 10 gadījumi, kad zemes dzīles tika izmantotas bez licences, tad 2018. gadā gadījumu skaits ir palielinājies uz pusi – konstatēti jau 15 gadījumi, kad zemes dzīles izmantotas bez licences. Tieši šis punkts visnegatīvāk ietekmē zemes dzīlēs, radot neatgriezenisku kaitējumu zemes dzīlēs sastopamo derīgo izrakteņu apjomam un kvalitātei, jo nav saņemti nekādi nosacījumi zemes dzīļu racionālai, vidi saudzējošai un ilgtspējīgai izmantošanai. Soda apmērs palielināts gan fiziskām personām, gan juridiskām personām.  Izmantojot zemes dzīles bez attiecīgas dokumentācijas, iespējams nodarīt kaitējumu zemes dzīļu resursiem ne tikai īpašumā, kurā notiek nesaskaņoti zemes dzīļu izmantošanas darbi, bet arī citos īpašumos, piemēram, pārkāpjot robežas un nelikumīgi iegūstot zemes dzīļu resursus blakus esošajos zemes īpašumos vai arī, iegūstot derīgos izrakteņus zem pazemes ūdens līmeņa, var samazināties ūdens pieplūde vai pasliktināties tā kvalitāte citos nekustamajos īpašumos. Vienlaikus, izraisot piesārņojumu zemes dzīlēs, var tikt nodarīts kaitējums videi un cilvēka veselībai, kā arī nelietderīgi izmantoti neatjaunojamie dabas resursi.  Ņemot vērā minēto, sankcijām par zemes dzīļu izmantošanu bez attiecīgās dokumentācijas jābūt efektīvām un atturošām. Maksimālā soda mēra palielināšana šajā gadījumā palīdzētu cīnīties arī ar nelikumīgu derīgo izrakteņu ieguvi ar nolūku veikt komercdarbību un nemaksāt valstī paredzētos nodokļus par dabas resursiem. Līdz šim par LAPK 47. panta pārkāpumiem tika piemērots naudas sods fiziskajām personām no 30 līdz 350 *euro*, bet juridiskajām personām – no 70 līdz 700 *euro*. Piemēram, ūdens ieguves urbuma ierīkošanai tikai nodeva par zemes dzīļu izmantošanas licences saņemšanu un maksājums par ūdens ieguves urbuma pases saskaņošanu vien kopumā sasniedz 150,97 *euro*, pārsniedzot minimālo naudas soda mēru, ko var piemērot par zemes dzīļu izmantošanu bez dokumentācijas. Vienlaikus, ja plānots veikt derīgo izrakteņu ieguvi, tikai nodevas par zemes dzīļu izmantošanas licences saņemšanu ģeoloģiskajai izpētei un derīgo izrakteņu ieguvei, derīgo izrakteņu krājumu akceptēšanu un derīgo izrakteņu atradnes pases saņemšanu vien kopumā sasniedz 966,36 *euro*, pārsniedzot maksimālo naudas soda mēru, ko var piemērot par zemes dzīļu izmantošanu bez dokumentācijas. Ņemot vērā minēto, pašreizējo soda apmēru nevar uzskatīt par pienākuma izpildi sekmējošu. Papildus jāatzīmē, ka saskaņā ar Ekonomiskās sadarbības un attīstības organizācijas (turpmāk – ESAO) 2019. gada Vides raksturlielumu pārskatā minētajām rekomendācijām Latvijai ir jānosaka administratīvie naudas sodi, pamatojoties uz pārkāpuma smagumu un saimniecisko labumu, kas tiek gūts no prasību neievērošanas. ESAO pārskatā norāda, ka šobrīd Latvijā naudas sodi nav noteikti, pamatojoties uz saimniecisko labumu, ko likumpārkāpējs iegūst no neatbilstošās rīcības, un kopumā naudas sodi ir mazi[[1]](#footnote-2).  Soda mērs par šiem pārkāpumiem noteikts, paredzot iespēju vispirms izteikt brīdinājumu pirms soda piemērošanas, tādējādi ievērojot “konsultē vispirms” principa ieviešanu valsts pārvaldē. Šajā gadījumā tiek vērsta personas uzmanība, kas, iespējams, netīši izdarījusi pārkāpumu, uz norādītajām prasībām, tās izskaidrotas, persona aicināta prasības ievērot un neatbilstības novērst. Ja pēc brīdinājuma izteikšanas neatbilstības tomēr nav novērstas vai pārkāpums tiek izdarīts atkārtoti, soda apmērs piemērojams šādā apmērā: fiziskajām personām no divdesmit līdz divsimt astoņdesmit naudas soda vienībām, bet juridiskajām personām – no četrdesmit līdz divtūkstoš naudas soda vienībām.  Saskaņā ar Likuma 11. panta pirmās daļas 2. punktu, zemes dzīļu izmantošanas licence jāsaņem pazemes ūdens ieguves urbumiem (neizdalot, vai tie ir spiediena vai bez spiediena ūdeņi), kas dziļāki par 20 metriem vai kuriem plānots lielāks patēriņš par 10 m3 ūdens diennaktī. Patvaļīgas ierīkošanas gadījumā sods tiks piemērots pēc likumprojektā noteiktās Likuma 23.1panta pirmās daļas.  Paralēli administratīvā soda piemērošanai Valsts vides dienests izdos lēmumu par neatbilstību novēršanu, apturot nelikumīgās darbības. Šādi lēmumi ir, piemēram, Valsts vides dienesta izdots administratīvs akts par derīgo izrakteņu ieguves apturēšanu, kamēr netiek novērstas neatbilstības, vai administratīvais akts par seku novēršanu, ja sekas iespējams novērst vismaz daļēji.  Likumprojektā paredzētā Likuma 23.1panta pirmajā daļā minēto prasību izpildi paredz:   * Likuma 10. panta pirmā, devītā un vienpadsmitā daļa; * Ministru kabineta 2012. gada 21. augusta noteikumu Nr. 570 “Derīgo izrakteņu ieguves kārtība” (turpmāk – MKN 570) 37. punkts; * Ministru kabineta 2011. gada 6. septembra noteikumu Nr. 696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība, kā arī publiskas personas zemes iznomāšanas kārtība zemes dzīļu izmantošanai” (turpmāk – MKN 696) 10. un 57. punkts; * Ministru kabineta 2008. gada 7. jūlija noteikumu Nr. 524 “Valsts nozīmes zemes dzīļu nogabala “Dobeles struktūra” izmantošanas noteikumi” 4. un 11. punkts; * Ministru kabineta 2017. gada 8. augusta noteikumu Nr. 439 “Valsts nozīmes zemes dzīļu nogabala “Inčukalna dabasgāzes krātuve” izmantošanas noteikumi” 4. un 6. punkts; * Ministru kabineta 2015. gada 22. decembra noteikumu Nr. 805 “Noteikumi par ogļūdeņražu meklēšanu, izpēti un ieguvi” 26. punkts.   Likumprojektā paredzētā Likuma 23.1panta otrā daļa, kas pārņem LAPK 55.1pantunosaka administratīvo atbildību par zemes dzīļu izmantošanu regulējošos normatīvajos aktos noteikto prasību vai ar zemes dzīļu izmantošanu saistītos dokumentos, kas zemes dzīļu izmantotājam jāsaņem saskaņā ar normatīvajiem aktiem, noteikto prasību pārkāpšanu. Ir svarīgi saglabāt arī administratīvo atbildību, jo administratīvā atbildība var būt vienīgais ietekmēšanas līdzeklis, ja pārkāpums ir izdarīts (pabeigts) un licenču/atļauju nosacījumu pārkāpuma sekas vairs nav novēršamas vai var piemērot tikai kompensējošus pasākumus. Zemes dzīļu izmantošanas dokumentācijā tiek noteikti ierobežojuši nosacījumi, kas zemes dzīļu izmantotājam jāievēro.Piemēram, ieguves licences nosacījums noteic, ka sagatavošanas darbi ieguvei vai ieguves darbi atradnē ir aizliegti putnu ligzdošanas laikā no 1. aprīļa līdz 31. jūlijam. Vienlaikus konstatēts, ka nosacījums nav ievērots. Šajā gadījumā pārkāpuma sekas vairs nav novēršamas un nevar „atgriezties pagātnē” un piespiest pārtraukt vai neizdarīt pārkāpumu. 2018. gadā Valsts vides dienests konstatējis, piemēram, šādus normatīvo aktu un zemes dzīļu izmantošanas dokumentācijas nosacījumu pārkāpumus: derīgo izrakteņu ieguves vietā tikusi veikta kurtuvju pelnu ievešana un izlīdzināšana, radot negatīvu ietekmi uz derīgo izrakteņu krājumiem un zemes dzīļu īpašībām, tādējādi pārkāpjot Likuma 15. panta prasības, vienlaikus piemērota atbildība pēc LAPK 55.1 panta un 75. panta pirmās daļas; nav iegūto derīgo izrakteņu reģistrēšanas uzskaites žurnāls, tikai žurnālu kopsavilkumi, kā arī netika nodrošināta ieguves lauka topogrāfiskā uzmērīšana – nav nosakāms iegūtais derīgo izrakteņu apjoms; atradnes daļā vairākas derīgā materiāla krautnes un segkārtas krautnes izvietotas neatbilstoši izstrādātajam derīgo izrakteņu ieguves projektam; nav atstāta atdalošā josla 4-6 m platumā starp divām derīgo izrakteņu ieguves vietām atbilstoši derīgo izrakteņu ieguves projektam.  Ar administratīvā procesa palīdzību var ietekmēt operatoru, ja veic pastāvīgu/ilgstošu darbību. Ja darbība ir īslaicīga, tad administratīvais process beigsies tad, kad jau prettiesiskā rīcība būs paveikta. Piemēram, ūdens ieguves urbumu ierīkošanas vai likvidācijas licences termiņš atsevišķos gadījumos var būt salīdzinoši īss – tikai viena nedēļa. Arī šādos gadījumos efektīvs līdzeklis būtu administratīvais sods, kas attur no pārkāpuma turpināšanas vai izdarīšanas citās reizēs. Derīgo izrakteņu ieguves gadījumā atļaujā tiek izvirzīts nosacījums, ka iekārtu uzpildi ar degvielu jāveic uz speciāliem, necaurlaidīgiem paklājiem. Vienlaikus konstatēts zemes dzīļu izmantotājs speciālos paklājus nav izvietojis. Ja nav radušās negatīvas sekas, var piemērot administratīvo procesu, lai panāktu speciālo paklāju izvietošanu. Atļaujas nosacījuma izpilde piespiedu kārtā: a) brīdinājums, b) izpildrīkojums par piespiedu naudu, ja brīdinājumā noteiktajā termiņā nav panākta atļaujas nosacījuma izpilde. Vienlaikus, piemērojot administratīvo procesu, rodas šādi riski:   * kamēr notiks piespiedu izpildes process (process iestādē, apstrīdēšana, pārsūdzēšana, tiesvedība par piespiedu naudu) ieguves darbi būs izpildīti privātpersonai vēlamā ceļā un atļauja zaudējusi spēku kā izpildīts administratīvais akts. Piespiedu nauda netiks piemērota. * tikai regulāras kontroles ietvaros var pārbaudīt, vai pēc brīdinājuma nosacījums tiek izpildīts. Piemēram, paklājus izvieto tikai, lai uzrādītu kontrolei.   Ņemot vērā minēto, zemes dzīļu izmantošanas dokumentu un normatīvo aktu nosacījumu neievērošanas gadījumā ir nepieciešams saglabāt iespēju piemērot arī administratīvo atbildību. Spēkā esošais LAPK 55.1pants ir pārņemts, paplašinot izpratni par zemes dzīļu izmantošanas dokumentāciju, kurā noteiktās prasības tiek pārkāptas, ņemot vērā, ka zemes dzīļu izmantotājam ir jāievēro ne tikai zemes dzīļu izmantošanas licences vai bieži sastopamo derīgo izrakteņu ieguves atļaujas nosacījumi, bet arī, piemēram, derīgo izrakteņu ieguves projekta vai spridzināšanas darbu projekta nosacījumi. Soda mērs par šiem pārkāpumiem ir precizēts, paredzot iespēju vispirms izteikt brīdinājumu pirms soda piemērošanas, tādējādi ievērojot “konsultē vispirms” principa ieviešanu valsts pārvaldē. Ja pēc brīdinājuma izteikšanas neatbilstības tomēr nav novērstas vai pārkāpums tiek izdarīts atkārtoti, soda apmērs piemērojams šādā apmērā – fiziskajām personām no sešām līdz simt četrdesmit naudas soda vienībām, bet juridiskajām personām – no divdesmit astoņām līdz piecsimt naudas soda vienībām.  Likumprojektā paredzētā Likuma 23.1panta otrajā daļā tiek pārņemts arī LAPK 75.6pants, kas nosaka atbildību par derīgo izrakteņu ieguves atkritumu apsaimniekošanas noteikumu pārkāpšanu, kas pēc būtības atbilst zemes dzīļu izmantošanu regulējošo normatīvo aktu prasību ievērošanai. Minētā norma netiek pārņemta Atkritumu apsaimniekošanas regulējumā, ņemot vērā, ka Ministru kabineta 2011. gada 21. jūnija noteikumi Nr. 470 “Derīgo izrakteņu ieguves atkritumu apsaimniekošanas kārtība” izdoti uz Likuma pamata un attiecas tikai uz zemes dzīlēm.  Likumprojektā paredzētā Likuma 23.1panta otrajā daļā minēto prasību izpildi paredz:   * Likuma 14. panta 1., 2., 4., 5. punkts, 16. panta pirmā un trešā daļa; * Likuma 14. panta 11. punkts; * Ministru kabineta 2011. gada 21. jūnija noteikumu Nr. 470 “Derīgo izrakteņu ieguves atkritumu apsaimniekošanas kārtība” 12., 13., 35. punkts, 53.1., 53.2. apakšpunkts.   LAPK 56. pantā noteiktais: „*Par zemes dzīļu ģeoloģiskās izpētes darbu noteikumu pārkāpšanu, kuras dēļ nevar tikt pareizi noteikti vai nav pareizi noteikti izpētīto derīgo izrakteņu krājumi vai derīgo izrakteņu ieguves uzņēmumu, kā arī ar derīgo izrakteņu ieguvi nesaistīto pazemes būvju celšanas vai ekspluatēšanas apstākļi; par ģeoloģiskās dokumentācijas nozaudēšanu, kā arī par zemes dzīļu tālākai ģeoloģiskajai izpētei vai atradņu izstrādāšanai nepieciešamo derīgo izrakteņu paraugu dublikātu vai urbumu seržu nozaudēšanu*”, likumprojektā nav pārņemts, jo prasības par ģeoloģiskās izpētes darbu noteikumu pārkāpšanu, kā dēļ nav vai nevar tikt pareizi noteikti izpētīto derīgo izrakteņu krājumi, izriet no 23.1panta otrās daļas, kas pārņem LAPK 55.1pantu. Vienlaikus normu – *ģeoloģiskās izpētes darbu noteikumu pārkāpšanas rezultātā nevar tikt pareizi noteikti vai nav pareizi noteikti derīgo izrakteņu ieguves uzņēmumu, kā arī ar derīgo izrakteņu ieguvi nesaistīto pazemes būvju celšanas vai ekspluatēšanas apstākļi*”, izpildi regulē būvniecības normatīvie akti.  Tieslietu ministrija izstrādā un apstiprināšanai virza likumprojektu “Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums”. Likumprojekts 02.08.2018. ir izsludināts Valsts sekretāru sanāksmē (Valsts sekretāru 2018. gada 2. augusta sanāksmes protokols Nr. 30, 11. §, VSS-780.). Likumprojektā ir ietverta administratīvā atbildība par informācijas nesniegšanu un nepatiesas informācijas sniegšanu iestādei. Ņemot vērā minēto, paredzēts, ka administratīvā atbildība par ģeoloģiskās informācijas neiesniegšanu vai nepatiesas ģeoloģiskās informācijas sniegšanu ģeoloģiskās informācijas sistēmā tiks ietverta Tieslietu ministrijas izstrādātajā likumprojektā “Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums”.  Likumprojektā paredzētā Likuma 23.1panta trešā daļa, kas pārņem LAPK 55. pantā noteikto „*Par raktuvju ģeodēziskās un ģeoloģiskās dokumentācijas nozaudēšanu, noteikumu neizpildīšanu attiecībā uz likvidējamo vai konservējamo raktuvju vai urbumu sakārtošanu tādā stāvoklī, kas garantē iedzīvotāju drošību, kā arī par prasību neizpildīšanu attiecībā uz atradņu, raktuvju vai urbumu saglabāšanu konservācijas laikā*” un nosaka atbildību par derīgo izrakteņu ieguves vietu konservācijas vai rekultivācijas vai urbumu konservācijas vai likvidācijas noteikumu pārkāpšanu. Rekultivācijas, konservācijas vai likvidācijas neveikšanas pārkāpumi ir risināmi administratīvā procesa ietvaros, bet ir nepieciešams paredzēt arī administratīvo atbildību, jo šāds pārkāpums var tikt konstatēts, kad izsniegtā licence/atļauja jau ir beigusies, ņemot vērā, ka atbilstoši MKN 570 86. punktam rekultivāciju var uzsākt gada laikā pēc derīgo izrakteņu ieguves pabeigšanas. Tikmēr pirms urbumu likvidācijas/konservācijas ir jāsaņem atsevišķa zemes dzīļu izmantošanas licence. Vienlaikus ir svarīgi paredzēt administratīvo atbildību par konservācijas vai rekultivācijas neveikšanu ne tikai gadījumos, kad tas apdraud cilvēka veselību un dzīvību, bet visos gadījumos. Tā kā no derīgo izrakteņu atradnes konservācijas vai rekultivācijas derīgo izrakteņu ieguvējs vairs negūst finansiālu labumu, viņš var nolemt, ka ir izdevīgāk neveikt konservāciju vai rekultivāciju, jo tas izmaksā vairāk, nekā iepriekš noteiktais soda apmērs. Tādā gadījumā derīgo izrakteņu ieguvējs var tikai samaksāt sodu un atstāt derīgo izrakteņu ieguves vietu neiekonservētu/nerekultivētu vai ūdens ieguves urbumus neiekonservētus/nelikvidētus, tādējādi gan degradējot apkārtējo vidi, gan apdraudot cilvēku veselību un dzīvību, piemēram, vairākus metrus augstu krautņu varbūtēja nobrukuma vai piesārņota pazemes ūdens dēļ. Tikai pēc rekultivācijas veikšanas iespējama ietekmētās teritorijas turpmāka izmantošana, jo tiek novērsti draudi cilvēku veselībai un dzīvībai un apkārtējai videi, kā arī tiek sekmēta ieguves vietas iekļaušanās ainavā. Atbilstoši pieejamajai informācijai par rekultivācijas izmaksām[[2]](#footnote-3),[[3]](#footnote-4) jāatzīmē, ka, piemēram, 4 ha lielas derīgo izrakteņu ieguves vietas rekultivācija par ūdenstilpi izmaksā vismaz 6000 *euro,* tikmēr~8 ha lielas derīgo izrakteņu ieguves vietas rekultivācija, sagatavojot izmantošanai mežsaimniecībā, izmaksā vismaz 40 000 *euro*, kas vairākas reizes pārsniedz pašreiz noteikto minimālo un maksimālo soda apmēru (no 140 līdz 1400 *euro*) un tādējādi nav uzskatāms par atturošu. Ņemot vērā, ka konservāciju vai rekultivāciju veic gadījumos, kad zemes dzīļu resurss jau ir izsmelts vai vairs nav nepieciešamības izmantot zemes dzīles (attiecīgi vairs netiek gūts finansiāls labums), kā arī soda apmēru par šo prasību neievērošanu nepieciešams palielināt, jo iepriekšējais soda apmērs nesasniedz administratīvā soda mērķa preventīvo daļu, LAPK 55. pants tiek pārņemts likumprojektā paredzētā Likuma 23.1panta trešajā (atsevišķā) daļā, nevis šā panta otrajā daļā. Paredzot papildināt likumprojektu ar Likuma 23.1panta trešo daļu par derīgo izrakteņu ieguves vietas konservācijas vai rekultivācijas vai urbumu konservācijas vai rekultivācijas neveikšanu, palielināts gan minimālais, gan maksimālais naudas soda apmērs. Noteiktā pienākuma izpildes sekmēšanai visos gadījumos būtu jābūt pietiekami lielam administratīvajam sodam. Soda mērs par šiem pārkāpumiem noteikts, paredzot iespēju vispirms izteikt brīdinājumu pirms soda piemērošanas, tādējādi ievērojot “konsultē vispirms” principa ieviešanu valsts pārvaldē. Ja pēc brīdinājuma izteikšanas pārkāpums tiek izdarīts atkārtoti, soda apmērs piemērojams šādā apmērā: fiziskajām personām no divdesmit astoņām līdz divsimt astoņdesmit naudas soda vienībām, bet juridiskajām personām – no piecdesmit sešām līdz divtūkstoš naudas soda vienībām.  Vienlaikus prasības par paša konservācijas vai rekultivācijas procesa noteikumu pārkāpšanu, piemēram, derīgo izrakteņu ieguves projektam neatbilstoši rekultivēta derīgo izrakteņu vieta (neatbilstošs nogāžu slīpums, ūdenstilpes virsmas platība u.c.), izriet no Likuma 23.1panta otrās daļas, kas pārņem LAPK 55.1pantu.  Likumprojektā paredzētā Likuma 23.1panta trešajā daļā minēto prasību izpildi paredz:   * MKN 570 83. un 86. punkts; * MKN 696 21. punkts.   Izvērtējot pārkāpumu aktualitāti (statistiku), izmantota informācija par Valsts vides dienesta (turpmāk – VVD) veiktajām pārbaudēm un piemērotajiem sodiem par administratīvajiem pārkāpumiem vides aizsardzības jomā[[4]](#footnote-5) par pēdējiem trīs gadiem. 2016. gadā ir pieejama informācija par kopējo izdarīto LAPK 47., 55., 55.1., 56. pantā norādīto pārkāpumu skaitu pa mēnešiem, bet, sākot no 2017. gada, ir informācija par pārkāpumiem zemes dzīļu izmantošanā bez zemes dzīļu izmantošanas licences (LAPK 55.1pants) atsevišķi. 2016. gadā reģistrēto pārkāpumu skaits bija 22, attiecīgi naudas sods bija 10 200 *euro*. 2017. gadā kopumā reģistrēti 17 pārkāpumi, no kuriem 10 bija par zemes dzīļu izmantošanu bez zemes dzīļu izmantošanas licences. Kopējais piemērotais soda naudas apmērs 5320 *euro*, no kuriem 3480 *euro* par darbībām bez zemes dzīļu izmantošanas licences. 2018. gadā reģistrēti kopumā 19 pārkāpumi par zemes dzīļu aizsardzības un izmantošanas noteikumu pārkāpšanu un kopējais piemērotais naudas sods ir 5870 *euro* apmērā.  Atbilstoši likumprojekta “Administratīvās atbildības likums” (Nr. 16/Lp12) 16. pantam naudas sods ir noteikta naudas summa, kas administratīvi sodītajai personai jāmaksā par izdarītu administratīvo pārkāpumu, un vienas naudas soda vienības vērtība ir pieci *euro*.  Likumprojektā paredzētais Likuma 23.2pants paredz, ka administratīvo pārkāpumu procesu par pārkāpumiem zemes dzīļu izmantošanas un aizsardzības jomā, kas minēti Likuma 23.1pantā, veic Valsts vides dienests.  Likumprojekts izstrādāts atbilstoši informatīvajā ziņojumā ietvertajām rekomendācijām. Tā pieņemšana pilnībā nodrošinās informatīvajā ziņojumā minēto nostādņu ieviešanu. |
| 3. | Projekta izstrādē iesaistītās institūcijas un publiskas personas kapitālsabiedrības | Izstrādājot grozījumus, Vides aizsardzības un reģionālās attīstības ministrija (turpmāk – VARAM) ņēmusi vērā VVD un VSIA „Latvijas Vides, ģeoloģijas un meteoroloģijas centrs” (turpmāk – LVĢMC) priekšlikumus. |
| 4. | Cita informācija | Likumprojekts 2019. gada 31. janvārī izskatīts Tieslietu ministrijas izveidotās Latvijas Administratīvo pārkāpumu kodeksa pastāvīgās darba grupas sēdē. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais regulējums attiecas uz personām, kuras izmanto vai plāno izmantot zemes dzīles, kā arī visiem sabiedrības locekļiem kopumā. |
| 2. | Tiesiskā regulējuma ietekme uz tautsaimniecību un administratīvo slogu | *Par likumprojekta ietekmi uz vidi*  Paredzams, ka likumprojekts pozitīvi ietekmēs vidi, ņemot vērā soda palielināšanu atsevišķās pozīcijās, piemēram, par derīgo izrakteņu ieguves vietu rekultivācijas neveikšanu.  *Par likumprojekta ietekmi uz veselību*  Likumprojekts paredz, ka tiek palielināts naudas soda apmērs par derīgo izrakteņu ieguves vietu rekultivācijas vai konservācijas vai urbumu konservācijas vai likvidācijas neveikšanu, kam ir pakārtota pozitīva ietekme uz cilvēka veselību, jo nerekultivētu zemes dzīļu izmantošanas teritoriju skaits varētu samazināties.  *Par likumprojekta ietekmi uz uzņēmējdarbības vidi*  Sagaidāms, ka negodprātīgu komersantu skaits samazināsies, jo naudas soda apmērs atsevišķos gadījumos būs lielāks, nekā prasību izpilde atbilstoši normatīvajos aktos par zemes dzīļu izmantošanu noteiktajam. Tāpat arī attiecībā uz zemes dzīļu izmantošanu, pārkāpumu uzskaitījums būs konsolidēts vienā tiesību aktā, atvieglojot uztveramību.  Likumprojektā ietvertais regulējums nerada papildu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Atbildīgā institūcija | Nav |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. Ieinteresētajām personām ir tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | Likumprojekts un tā anotācija ievietoti Vides aizsardzības un reģionālās attīstības ministrijas tīmekļvietnes http://www.varam.gov.lv/lat/lidzd/pazinojumi\_par\_lidzdalibas\_iesp/ sadaļā “Sabiedrības līdzdalība”, aicinot sabiedrības pārstāvjus rakstiski sniegt viedokli par likumprojektu tā izstrādes stadijā – nosūtot to elektroniski. |
| 3. | Sabiedrības līdzdalības rezultāti | Informācija tiks papildināta. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VVD un LVĢMC. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmē pārvaldes funkcijas un uzdevumus.  Likumprojekta īstenošana tiks veikta esošo cilvēkresursu ietvaros. Saistībā ar likumprojekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Vides aizsardzības un  
reģionālās attīstības ministrs J. Pūce

Gāga 67026518

[kristine.gaga@varam.gov.lv](mailto:Natālija.Cudecka-Purina@varam.gov.lv)

1. ESAO Vides raksturlielumu pārskats par Latviju 2019 (pieejams ESAO tīmekļvietnē http://www.oecd.org/environment/country-reviews/oecd-environmental-performance-reviews-latvia-2019.htm [↑](#footnote-ref-2)
2. Nekustamā īpašuma Rakuti, Rakumi-karjers tirgus vērtības aprēķins (pieejams Krāslavas novada pašvaldības tīmekļvietnē <https://www.kraslava.lv/fileadmin/user_upload/Udrisu_pagasts_Rakumi_karjers__vertejums.pdf/>) [↑](#footnote-ref-3)
3. Atzinums par nekustamā īpašuma, kas atrodas Amatas novadā, Amatas pagastā, “Rēzes karjers” tirgus vērtību (pieejams Amatas novada pašvaldības tīmekļvietnē

   <http://www.amatasnovads.lv/wp-content/uploads/2012/11/Rēzes-karjers-vērtējums.pdf>) [↑](#footnote-ref-4)
4. Statistika par vides aizsardzības un dabas resursu izmantošanas, zvejas, radiācijas drošību un kodoldrošības kontrole (pieejams VVD tīmekļvietnē <http://www.vvd.gov.lv/publikacijas-un-statistika/statistikas-dati/>) [↑](#footnote-ref-5)